《和李巽伯少卿见怀》
宋代·王庭圭

骑鲸仙人本仙胄，不应暴落饥蛟口。长庚却复下人间，岛瘦郊寒皆缩手。

篇章迈往无故初，不共曹刘辙俱蹂。

此邦虽陋江山雄，异时间出欧阳九。公今诗句满江山，似觉衰容得春酒。

笔端猎猎生风雷，胸次煌煌焕星斗。生儿了事正作痴，亦恐痴儿未能了。

顷年胡骑猎夷门，兵拿不解谁当剖。大臣荐公来洛阳，舌翻波涛惊朝堂。

飞龙借马出建康，丑虏夜走尘沙黄。是时帝坐八绮窗，拟歌风起云飞扬。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。